Aafrika ja Aasia Rahvaste Solidaarsuse Organisatsioon

Aafrika ja Aasia Rahvaste Solidaarsuse Organisatsioon (inglise keeles Afro-Asian Peoples' Solidarity Organization, ametlik lühend AAPSO) on 1957. aastal asutatud valitsusväline organisatsioon, millel on esindused (rahvuskomiteed) enam kui 90 Aafrika ja Aasia riigis.

Eesti nõukogude entsüklopeedia on organisatsiooni kohta kasutanud läbivalt nimetust Aasia ja Aafrika Rahvaste Solidaarsuse Organisatsioon ja eestikeelset lühendit AARSO.Eesti Nõukogude Entsüklopeedia. 1 : A–Cent. Tallinn : Valgus, 1985. Lk 32.

Organisatsioon asutati Nõukogude Liidu eestvedamisel ning selle esialgseteks eesmärkideks olid imperialismi-, kolonialismi-, neokolonialismi-, rassismi-, sionismi- ja fašismivastase võitluse kooskõlastamine ning liikmesmaade majandusliku, sotsiaalse ja kultuurilise arengu soodustamine.Eesti nõukogude entsüklopeedia, 1985, lk 32.

Tänapäeval keskendub AAPSO jätkuvalt majandusliku, sotsiaalse ja kultuurilise arengu küsimustele, ent tegeleb ka uute probleemidega nagu inimõigused, demokraatia edendamine, võitlus korruptsiooniga, rahvastiku- ja keskkonnaküsimused, riigisisesed hõimutülid ja kodusõjad, põgenike probleemid, jpm.African-Asian Peoples' Solidarity Organization : About Us. 10.01.2010

Organisatsioon loodi 26. detsembril 1957 Egiptuses Kairos toimunud Aasia ja Aafrika rahvaste esimesel solidaarsuskonverentsil. Nõukogude Liitu esindas ühenduses Aasia ja Aafrika Maade Nõukogude Solidaarsuskomitee, teisi riike solidaarsuskomiteed, rahvuslikud vabadusliikumised, parteid jms vasakpoolsed poliitilised organisatsioonid.Made, Tiit. Rahvusvahelised organisatsioonid. Tallinn : Eesti Raamat, 1985. Lk 15. Pärast NSV Liidu lagunemist mindi üle rahvuskomiteede süsteemile.

AAPSO peakorter asub Kairos, kus tegutseb ka selle täitevorgan alaline sekretariaat. Põhikirja järgi on kõrgeimaks organiks kord aastas kogunev kongress, mis valib kaks korda aastas oma koosolekuid pidava presiidiumi.Made, 1985, lk 15.

Ühendusel on konsultatiivne staatus Ühinenud Rahvaste Organisatsiooni allorganisatsioonide ECOSOC, UNESCO, UNCTAD ja UNIDO juures.African-Asian Peoples' Solidarity Organization. 10.01.2010

Viited

Kategooria:Rahvusvahelised organisatsioonid